**Noteikumi par valsts mērķdotāciju pašvaldībām dzīvokļa pabalsta izmaksu nodrošināšanai laikā no 2014.gada 1.aprīļa līdz 2017.gada 31.decembrim**

**sākotnējās ietekmes novērtējuma ziņojums (anotācija)**

|  |
| --- |
| **I Tiesību akta projekta izstrādes nepieciešamība** |
| 1. | Pamatojums | Ministru kabinets 2013.gada 13.augusta sēdē (prot. Nr.44, 156.§) pamatā atbalstīja Ekonomikas ministrijas sagatavotajā informatīvajā ziņojumā *"Komplekss risinājums elektroenerģijas tirgus problemātikai"* ietvertos risinājumus, kas cita starpā paredz „Sociālā atbalsta instrumenta izveidei saistībā ar elektroenerģijas tirgus atvēršanas procesu ir jāizstrādā likumprojekts „Grozījumi likumā „Par palīdzību dzīvokļa jautājumu risināšanā””, paredzot, ka dzīvokļa pabalstos tiek ietverts maksājums elektroenerģijas izmaksu daļējai segšanai.”2013.gada 6.novembrī Saeima pieņēma likumu „Grozījumi likumā „Par palīdzību dzīvokļa jautājumu risināšanā””, papildinot likumu ar 251. pantu, kas nosaka, ka no 2014.gada 1.aprīļa līdz 2017.gada 31.decembrim valsts piešķir mērķdotāciju pašvaldībām dzīvokļa pabalsta izmaksu nodrošināšanai atbilstoši gadskārtējā valsts budžeta likumā paredzētajiem līdzekļiem. Ministru kabineta noteikumu projekts „Noteikumi par valsts mērķdotāciju pašvaldībām dzīvokļa pabalsta izmaksu norosināšanai laikā no 2014.gada 1.aprīļa līdz 2017.gada 31.decembrim” (turpmāk – noteikumu projekts) ir izstrādāts, pamatojoties uz likuma „Par palīdzību dzīvokļa jautājumu risināšanai” 251. panta otro daļu.Likuma pārejas noteikumu 10.punktā noteikts, ka Ministru kabineta noteikumi jāizdod līdz 2014.gada 15.janvārim (Ministru prezidenta 2013.gada 13.decembra rezolūcija Nr.12/2013-JUR-389).  |
| 2.  | Pašreizējā situācija un problēmas | Atbilstoši Elektroenerģijas tirgus likuma aktuālajām izmaiņām (06.11.2013.) no 2014.gada 1.aprīļa pilnībā tiek liberalizēts elektroenerģijas tirgus un tiek izbeigta elektroenerģijas cenu regulācija. Plānotās elektroenerģijas tirgus atvēršanas rezultātā vairs nepastāvēs regulētie elektroenerģijas tarifi un paredzams, ka elektroenerģijas kopējā cena mājsaimniecībām 2014.gadā pieaugs par 7% pret šobrīd spēkā esošo elektroenerģijas tirdzniecības gala tarifu „Pamata tarifs”, jo „Starta tarifos” iekļautā elektroenerģijas cena neatbilda faktiskajai elektroenerģijas tirgus cenai. Tiek prognozēts, ka līdz ar elektroenerģijas cenu kāpumu pieaugs arī siltuma izmaksas, kas pašvaldībām var radīt lielākus izdevumus dzīvokļa pabalstu izmaksām, īpaši ziemas periodā. Tas var apgrūtināt pašvaldībām likuma „Par pašvaldībām” 15.panta pirmā daļas 7. un 9.punktā noteikto autonomo funkciju izpildi (nodrošināt iedzīvotājiem sociālo palīdzību un sniegt palīdzību iedzīvotājiem dzīvokļa jautājumu risināšanā). Attiecīgi sociālā palīdzība tiek sniegta tādā kārtībā, kā to nosaka Sociālo pakalpojumu un sociālās palīdzības (turpmāk - SPSP) likums, savukārt palīdzība iedzīvotājiem dzīvokļa jautājumu risināšanā tiek sniegta atbilstoši likumā "Par palīdzību dzīvokļa jautājumu risināšanā" noteiktajam. Atbilstoši SPSP likuma 35.panta pirmajā daļa noteiktajam dzīvokļa pabalsts ir *viens no pašvaldības obligāti izmaksājamiem sociālās palīdzības pabalstiem,* kam jāsasniedz likumā noteikto mērķi. SPSP likums paredz sociālo palīdzību izmaksāt no pašvaldības budžeta līdzekļiem. Iepriekšminētā likuma 32.pants nosaka, ka sociālās palīdzības mērķis ir sniegt materiālu atbalstu krīzes situācijā nonākušām trūcīgām un maznodrošinātām ģimenēm (personām), lai apmierinātu to *pamatvajadzības* un veicinātu darbspējīgo personu līdzdarbību savas situācijas uzlabošanā. Atbilstoši SPSP likuma 1.panta 11.punktā noteiktajam pamatvajadzības ir *ēdiens, apģērbs, mājoklis, veselības aprūpe un obligātā izglītība.* Viens no pašvaldības sociālā dienesta uzdevumiem, kas noteikts iepriekšminētā likuma 11.panta 5.punktā, ir sniegt sociālo palīdzību. Tātad dzīvokļa pabalstu piešķir un izmaksā pašvaldības sociālais dienests atbilstoši sociālās palīdzības sniegšanas pamatprincipiem – novērtējot mājsaimniecības materiālos resursus - ienākumus un īpašumus (5.panta pirmā daļa), vienas no pamatvajadzībām *(mājoklis*) nodrošināšanai.Dzīvokļa pabalsta saturs iezīmēts likuma "Par palīdzību dzīvokļa jautājumu risināšanā" 3.pantā, kur noteikts, ka viens no palīdzības veidiem ir pabalsta piešķiršana dzīvojamās telpas īres maksas un maksas par pakalpojumiem, kas saistīti ar dzīvojamās telpas lietošanu, segšanai (turpmāk – dzīvokļa pabalsts). Nosacīti dzīvokļa pabalsta saturs ir iezīmēts arī likuma „Par palīdzību dzīvokļa jautājumu risināšanā” 16.panta trešajā daļā, kur noteikts, ka dzīvošanai derīgai telpai jābūt apgaismojamai un apkurināmai [..]. Atbilstoši SPSP likuma 14.panta 4.punktā noteiktajam Labklājības ministrijas uzdevums sociālo pakalpojumu un sociālās palīdzības jomā ir pārraudzīt šā likuma īstenošanu. Tas nozīmē, ka Labklājības ministrijas uzdevums ir pārbaudīt sniegtā pakalpojuma kvalitāti. Kvalitātes pārbaude atbilstoši SPSP likumā noteiktajam tieši attiecas uz sociālajiem pakalpojumiem. Sociālās palīdzības piešķiršanas pamatotība var tikt pārbaudīta saistībā ar sociālo darbu. Labklājības ministrijai ir tiesības pārbaudīt sociālā dienesta klientu lietās un datu bāzē esošo informāciju, ja klients ir sūdzējies Labklājības ministrijā vai ja tiek plānota sociālā dienesta sniegtā pakalpojuma kvalitātes vai likuma īstenošanas pārbaude. Savukārt Fizisko personu datu aizsardzības likums (11.panta 7.punkts) nosaka, ka sensitīvo personas datu apstrāde ir pieļaujama, ja tas nepieciešams sociālās palīdzības sniegšanai. Latvijas mājsaimniecību izdevumu par mājokli īpatsvars kopējos izdevumos, tajā skaitā par elektrību un siltumu, laika periodā no 2008. gada līdz 2012. gadam, ir pieaudzis. Mājsaimniecību izdevumi par mājokli 2008. gadā veidoja vidēji 39,29 *euro* mēnesī uz vienu mājsaimniecības locekli jeb 11,9% no kopējiem izdevumiem mājsaimniecībai, bet 2012.gadā - vidēji 47,38 *euro* mēnesī uz vienu mājsaimniecības locekli jeb 16,8% no kopējiem izdevumiem mājsaimniecībai. Ar to arī izskaidrojama mājsaimniecību nespēja norēķināties par siltumenerģiju, elektroenerģiju un citiem ar mājokli saistītiem izdevumiem.Laika periodā no 2010.gada līdz 2012.gadam dzīvokļa pabalstu Latvijā kopumā saņēma tikai 70 līdz 75 % no visām par trūcīgām atzītām personām. Palielinoties izdevumiem par mājokli, tai skaitā par siltumu un elektroenerģiju, var prognozēt, ka palīdzība būs nepieciešama arī tām ģimenēm, kuras iepriekš nekvalificējās kā dzīvokļa pabalsta saņēmēji un, ņemot vērā nabadzības riskam pakļautās iedzīvotāju grupas, pašvaldībām var rasties objektīva nepieciešamība paaugstināt maznodrošinātā ienākumu līmeni, lai sniegtu atbalstu plašākai mērķa grupai, *piemēram*, ģimenēm ar bērniem, mājsaimniecībām ar vecuma vai invaliditātes pensijas saņēmējiem.Turklāt pēc pilnīgas elektroenerģijas tirgus liberalizācijas AS "Latvenergo" vairs nepildīs sociālā atbalsta funkcijas, līdz ar to pašvaldībām būs nepieciešami papildu līdzekļi sociāli neaizsargāto iedzīvotāju atbalstam. Attiecīgi likumā „Par palīdzību dzīvokļa jautājumu risināšanā" noteikts, ka pašvaldībām tiks piešķirta mērķdotācija, veicot līdzmaksājumu par pašvaldību faktiskajiem izdevumiem dzīvokļa pabalsta izmaksu nodrošināšanai. Kārtība un nosacījumi mērķdotācijas piešķiršanai jānosaka Ministru kabineta noteikumos.  |
| 3.  | Saistītie politikas ietekmes novērtējumi un pētījumi | Ministru kabineta 2013.gada 13.augusta sēdē tika pieņemts zināšanai informatīvais ziņojums "Komplekss risinājums elektroenerģijas tirgus problemātikai" (turpmāk – Ziņojums) (prot.Nr.44, 156.§) un pamatā tika atbalstīti Ziņojumā ietvertie risinājumi, kuru tālākai virzībai un realizācijai nepieciešama steidzama tiesiskā regulējuma ietvara izveide. Viens no tiem bija likumprojekts "Grozījumi likumā "Par palīdzību dzīvokļa jautājumu risināšanā"", lai sociālās palīdzības ietvaros sniegtu atbalstu mājsaimniecībām ar zemiem ienākumiem elektroenerģijas cenu celšanās situācijā. Atbilstoši Ministru kabineta 2013.gada 13.augusta sēdes protokollēmuma Nr.44, 156.§ 8.punktam jautājumu par kompleksiem risinājumiem elektroenerģijas tirgus problemātikai tika uzdots izskatīt Ministru kabinetā valsts budžeta projekta 2014.gadam sagatavošanas procesā. Lai nodrošinātu likumprojektā „Grozījumi likumā „Par palīdzību dzīvokļa jautājumu risināšanā”” ietvertā sociālā atbalsta instrumenta īstenošanu mērķdotāciju veidā pašvaldībām, likumā „Par vidēja termiņa budžeta ietvaru 2014., 2015. un 2016. gadam” un likumā „Par valsts budžetu 2014. gadam” paredzētais finansējums - 2014.gadā **3 841 754 *euro*** apmērā, 2015.-2016.gadā ik gadu **5 122 339 *euro*** apmērā – tika pārdalīts no Ekonomikas ministrijas budžeta apakšprogrammas 29.02.00 „Elektroenerģijas lietotāju atbalsts” uz Labklājības ministrijas pamatbudžetu, izveidojot jaunu apakšprogrammu 05.68.00 „Dzīvokļa pabalsta līdzfinansējuma nodrošināšana pašvaldībām”. 2013.gada 10.decembrī Ministru kabinetā (prot. Nr.66 104§) apstiprināts Labklājības ministrijas sagatavotais informatīvais ziņojums „Priekšlikumi sociālās drošības sistēmas pilnveidošanai” par problēmām un risinājumiem sociālās drošības jomā, tai skaitā sociālās palīdzības sistēmā, kas skar arī dzīvokļa pabalstu un tā saturu. |
| 4. | Tiesiskā regulējuma mērķis un būtība | Noteikumu projekta mērķis ir atbilstoši likumā „Par palīdzību dzīvokļa jautājumu risināšanā” ietvertajam deleģējumam noteikt kārtību, kādā valsts piešķir pašvaldībām mērķdotāciju dzīvokļa pabalsta izmaksu nodrošināšanai. Noteikumu projekts paredz: 1. ka valsts piešķir mērķdotāciju pašvaldībām dzīvokļa pabalsta izmaksu nodrošināšanai par periodu no 2014.gada 1.aprīļa līdz 2017.gada 31.decembrim;
2. ka pašvaldība ir tiesīga saņemt mērķdotāciju, ja dzīvokļa pabalsts piešķirts ģimenei (personai), ņemot vērā sociālās palīdzības sniegšanas pamatprincipus un normatīvajos aktos noteiktos ar dzīvojamās telpas lietošanu saistītos izdevumus;
3. ka mērķdotāciju pašvaldībām nepiešķir par parāda, kas pārsniedz dzīvokļa pabalsta mēneša apmēru pabalsta saņēmējam, un par avansa maksājumiem pakalpojumu, kuri saistīti ar dzīvojamās telpas lietošanu, sniedzējiem, kas pārsniedz trīs mēnešu dzīvokļa pabalsta apmēru mājsaimniecībai. Šie nosacījumi ir būtiski, jo ir pašvaldības, kuras (*piemēram*, Rīga) maksā dzīvokļa pabalstu palielinātā apmērā, noslēdzot trīspusēju līgumu par lielāka parāda apmaksas grafiku. Par šo summu nav paredzēts maksāt valsts līdzfinansējumu. Tāpat, ja pašvaldība paredzējusi pārskaitīt avansa maksājumu siltuma ražotājam, piemēram, visai apkures sezonai, valsts līdzfinansējumu paredzēts piešķirt tikai tajā situācijā, kad šie līdzekļi nonākuši līdz iedzīvotājam dzīvokļa pabalsta veidā.
4. ka valsts piešķir pašvaldībām mērķdotāciju dzīvokļa pabalsta izmaksu nodrošināšanai 15% apmērā no pašvaldības faktiski izlietotajiem līdzekļiem dzīvokļa pabalsta izmaksu nodrošināšanai;
5. mērķdotācijas piešķiršanas kārtību, nosakot, ka pašvaldība līdz kārtējā gada 15.aprīlim iesniedz Labklājības ministrijā pieprasījumu mērķdotācijas piešķiršanai (noteikumu pielikums);
6. ka Labklājības ministrija pārskaita mērķdotāciju, kas aprēķināta, pamatojoties uz pašvaldības mēneša pārskata par pamatbudžeta izpildi norādītajām dzīvokļa pabalstam izlietotajām summām, pašvaldības norādītajā kontā. Labklājības ministrija pašvaldības pārskatu informāciju iegūst Valsts kases informācijas sistēmā „Ministriju, centrālo valsts iestāžu un pašvaldību budžeta pārskatu informācijas sistēmā” (turpmāk – e-pārskati).
7. izlases veidā veicamo pārbaužu veikšanas kārtību un pārbaudāmos dokumentus;
8. izmaksātās mērķdotācijas salīdzināšanas kārtību un pārmaksāto līdzekļu vai neizmaksāto līdzekļu izlīdzināšanas kārtību.

MK noteikumu projekts atrisinās noteikumu projekta anotācijas I sadaļas 2.punktā minētās problēmas. |
| 5. | Projekta izstrādē iesaistītās institūcijas | Ekonomikas ministrija, Latvijas Pašvaldību savienība, Latvijas Lielo pilsētu asociācija (2013.gada 4.novembra vēstule Nr.5-1/206).  |
| 6. | Iemesli, kādēļ netika nodrošināta sabiedrības līdzdalība | MK noteikumu projekta nepieciešamība tika apspriesta ar Latvijas Pašvaldību savienību likumprojekta "Grozījumi likumā "Par palīdzību dzīvokļa jautājumu risināšanā"" izstrādes un saskaņošanas gaitā. Savu redzējumu sniedza Latvijas Lielo pilsētu asociācija. Pirms izsludināšanas Valsts sekretāru sanāksmē, noteikumu projekts ir ievietots Labklājības ministrijas mājaslapā.aslapnistrijas mkts ir ievietots Labkl |
| 7.  | Cita informācija | Nav. |

|  |
| --- |
| **II Tiesību akta projekta ietekme uz sabiedrību** |
| 1. | Sabiedrības mērķgrupa | MK noteikumu projekts attieksies uz zemu ienākumu mājsaimniecībām, kuras pašas saviem spēkiem nevarēs norēķināties par mājokli, tai skaitā par elektroenerģiju.Latvijā 2012.gadā bija 821 060 mājsaimniecības (ar mājsaimniecību saprotot vairākas personas, kuras dzīvo vienā mājoklī un kopīgi sedz mājsaimniecības izdevumus vai viena persona, kura saimnieko atsevišķi). Saskaņā ar pašvaldību sniegto informāciju dzīvokļa pabalstu saņēmušo personu skaita dinamika *gada laikā kopumā* no 2009.gada līdz 2013.gadam bija šāda:

|  |  |
| --- | --- |
| 2009 | 134 136 |
| 2010 | 209 220 |
| 2011 | 211 476 |
| 2012 | 185 146 |
| 2013 *(provizoriski)* | 158 490 |

Analizējot dzīvokļa pabalsta saņēmēju dinamiku pa *mēnešiem*, redzam, ka 2012. gadā dzīvokļa pabalstu saņēmēju maksimālais skaits – 67 tūkst. personas bija martā, bet minimālais – 33,3 tūkst. personas jūlijā. Savukārt 2013.gadā dzīvokļa pabalstu saņēmēju skaits ir ievērojami samazinājies – maksimālais skaits 59,1 tūkst. arī bija martā, bet minimālais – 26,6 tūkst. personas augustā.  |
| 2.  | Citas sabiedrības grupas (bez mērķgrupas), kuras tiesiskais regulējuma arī ietekmē vai varētu ietekmēt | Nav. |
| 3.  | Tiesiskā regulējuma finansiālā ietekme | Kopumā plānotais sociālā atbalsta instruments laika periodam līdz 2016. gadam būs**14,09 milj. *euro*** (9,9 milj. lati), no kuriem **3,8 milj.** *euro* (2,7 milj. lati) tiktu izmaksāti pašvaldībām mērķdotāciju veidā 2014. gadā, sākot ar 1. aprīli, kad tiks atvērts elektroenerģijas tirgus, kā arī **5,12 milj. *euro*** (3,6 milj. lati) 2015. gadā un **5,12 milj. *euro*** (3,6 milj. lati) 2016. gadā. Ņemot vērā likumā „Par vidēja termiņa budžeta ietvaru 2014., 2015. un 2016. gadam” un likumā „Par valsts budžetu 2014. gadam” paredzētā finansējuma kopējo apmēru un dzīvokļa pabalstiem izlieto līdzekļu apmēra dinamiku laika periodā no 2010.gada līdz 2013.gadam (11 mēneši), tika modelēts līdzfinansējuma apmērs:

|  |  |  |  |  |
| --- | --- | --- | --- | --- |
|   | 2010 | 2011 | 2012 | 2013 (proviz.) |
| **Dzīvokļa pabalstam izlietotie līdzekļi (*euro*)** | 24 556 721 | 28 527 951 | 26 743 486 | 23 371 683 |
| *Līdzfinasējums 20%* | 4 911 344 | 5 705 589 | 5 348 696 | 4 074 337 |
| ***Līdzfinasējums 15%*** | 3 683 508 | **4 279 192** | 4 011 522 | 3 505 752 |
| *Līdzfinasējums 10%* | 2 455 672 | 2 852 794 | 2 674 349 | 2 337 168 |

Par pamatu ņemts dzīvokļa pabalstam izlietoto līdzekļu maksimālais apmērs 2011.gadā, neskatoties uz to, ka izdevumu apmērs samazinās (līdz ar valsts līdzfinansējuma pašvaldībām pārtraukšanu pēc 2012.gada 1.maija). Paplašinot dzīvokļa pabalsta saturu un iekļaujot tajā izdevumus par elektroenerģiju, lielākam skaitam mājsaimniecību tiks nodrošināts atbalsts ar mājokli saistīto izdevumu segšanai un pašvaldību izdevumi pieaugs. Tiek plānots, ka elektroenerģijas cena pieaugs par 7%, bet līdz ar to pieaugs arī apkures izmaksas. Pēc provizoriskām aplēsēm 15% līdzfinansējuma apmērs varētu būt optimāls, lai iekļautos paredzētā finansējuma ietvaros nodrošinot atbalstu plānotajai mērķgrupai. |
| 4. | Tiesiskā regulējuma nefinansiālā ietekme | Nav. |
| 5. | Administratīvās procedūras raksturojums | Pašvaldība līdz kārtējā gada 15.aprīlim iesniedz Labklājības ministrijā pieprasījumu mērķdotācijas „Dzīvokļa pabalsts izmaksu nodrošināšanai” piešķiršanai un datu salīdzināšanai par iepriekšējā saimnieciskā gadā dzīvokļa pabalstam izlietotajiem līdzekļiem (noteikumu pielikums). Labklājības ministrija aprēķina konkrētai pašvaldībai pienākošās mērķdotācijas apmēru, pamatojoties uz e-pārskatos iekļautajā pašvaldības mēneša pārskatā par pamatbudžeta izpildi norādītajiem datiem izdevumu kodos atbilstoši ekonomiskajām kategorijām 6270 „Dzīvokļa pabalsts naudā” un 6360 „Dzīvokļa pabalsts natūrā”. Labklājības ministrija līdz pārskata mēnesim sekojošā mēneša pēdējam datumam pārskaita mērķdotāciju uz pašvaldības pieprasījumā norādīto kontu. Labklājības ministrija veic saimnieciskā gada ietvaros izmaksātās mērķdotācijas apmēra un dzīvokļa pabalstam izlietoto līdzekļu salīdzināšanu līdz nākamā gada 15.aprīlim un nepieciešamības gadījumā veic pārmaksātās vai par maz pārskaitītās mērķdotācijas apmēra koriģēšanu.Labklājības ministrija izlases kārtībā veic pārbaudes par dzīvokļa pabalsts piešķiršanas un izmaksas pamatotību.  |
| 6. | Administratīvo izmaksu monetārs novērtējums | Labklājības ministrijā tiks izveidotas divas amata vietas, kas veiks sociālā atbalsta administrēšanu, nepieciešamais finansējums - 2014.gadā **28 131 euro** apmērā, 2015.-2016.gadā ik gadu **36 333 euro** apmērā – tiks nodrošināts pārdalot finansējumu no Ekonomikas ministrijas budžeta apakšprogrammas 29.02.00 „Elektroenerģijas lietotāju atbalsts” uz Labklājības ministrijas pamatbudžeta apakšprogrammu 97.01.00 „Labklājības nozares vadība un politikas plānošana”. |
| 7.  | Cita informācija | Nav. |

|  |
| --- |
| **III** **Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2014** | Turpmākie trīs gadi (*euro*) |
| **2015** | **2016** | **2017** |
| Saskaņā ar valsts budžetu kārtējam gadam | Izmaiņas kārtējā gadā salīdzinot ar budžetu kārtējam gadam | Izmaiņas salīdzinot ar kārtējo (n) gadu | Izmaiņas salīdzinot ar kārtējo (n) gadu | Izmaiņas salīdzinot ar kārtējo (n) gadu |
| **1** | **2** | **3** | **4** | **5** | **6** |
| 1. Budžeta ieņēmumi: | 3 869 885 |  | 1 288 787 | 1 288 787 | 1 288 787 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 3 869 885 |  | 1 288 787 | 1 288 787 | 1 288 787 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 3 869 885 |  | 1 288 787 | 1 288 787 | 1 288 787 |
| 2.1. valsts pamatbudžets | 3 869 885 |  | 1 288 787 | 1 288 787 | 1 288 787 |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | 0 |  | 0 | 0 | 0 |
| 3.1. valsts pamatbudžets |  |  |  |  |  |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | **x** |  |  |  |  |
| 5. Precizēta finansiālā ietekme: | **x** |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |
| 6.1. Detalizēts ieņēmumu aprēķins | Mērķdotācija pašvaldībai (dzīvokļa pabalsta līdzfinansējumam 15% apmērā) ir ieplānota Labklājības ministrijas pamatbudžetā atbilstoši likumam „Par vidēja termiņa budžeta ietvaru 2014., 2015. un 2016.gadam”. |
| 6.2. Detalizēts izdevumu aprēķins | 2014.gadā 3 869 885 *euro* apmērā: - 3 841 754 *euro* apakšprogrammai 05.68.00 „Dzīvokļa pabalsta līdzfinansējuma nodrošināšana pašvaldībām” mērķdotācijas dzīvokļa pabalsta 15% līdzfinansējumam no 2014.gada 1.aprīļa (valsts budžeta uzturēšanas izdevumu transferti pašvaldībām noteiktam mērķim); - 28 131 *euro* apakšprogrammai 97.01.00 „Labklājības nozares vadība un politikas plānošana”, lai nodrošinātu sociālā atbalsta administrēšanu izmaksas izveidotas 2 amatu vietas (atlīdzībai 24 289 *euro*, t.sk., atalgojumam 18 021 *euro* un precēm un pakalpojumiem 3 842 *euro*) 2015., 2016. un 2017.gadam finansējuma pieaugums pret 2014.gadu **1 288 787 *euro*** (2014.gadā pašvaldībām mērķdotācija plānota 9 mēnešiem, bet turpmākajiem gadiem 12 mēnešiem)2015. un 2016.gadā 5 158 672 *euro* apmērā: - 5 122 339 *euro* apakšprogrammai 05.68.00 „Dzīvokļa pabalsta līdzfinansējuma nodrošināšana pašvaldībām” mērķdotācijas dzīvokļa pabalsta 15% līdzfinansējumam (valsts budžeta uzturēšanas izdevumu transferti pašvaldībām noteiktam mērķim); - 36 333 *euro* apakšprogrammai 97.01.00 „Labklājības nozares vadība un politikas plānošana”, lai nodrošinātu sociālā atbalsta administrēšanu izmaksas izveidotas 2 amatu vietas (atlīdzībai 31 211 *euro*, t.sk., atalgojumam 23 802 *euro* un precēm un pakalpojumiem 5 122 *euro*) |
| 7. Cita informācija | Noteikumu projektā paredzēto pasākumu īstenošanai līdzekļi ir ieplānoti Labklājības ministrijas pamatbudžetā atbilstoši likumam „Par vidēja termiņa budžeta ietvaru 2014., 2015. un 2016.gadam” un noteikumi tiks īstenoti Labklājības ministrijai piešķirto valsts budžeta līdzekļu ietvaros.Labklājības ministrija sagatavos un iesniegs Finanšu ministrijā priekšlikumu par papildu nepieciešamā finansējuma apmēru 2018.gadā, lai nodrošinātu gala norēķinus par 2017.gada decembrī pašvaldību izlietotajiem līdzekļiem dzīvokļa pabalsta izmaksām, un jautājums par papildu nepieciešamo finansējumu 2018.gadam skatāms Ministru kabinetā likumprojekta par valsts budžetu kārtējam gadam un likumprojekta par vidēja termiņa budžeta ietvaru sagatavošanas un izskatīšanas procesā.Pašvaldība mēneša laikā no fakta konstatācijas dienas atmaksā nepamatoti saņemto mērķdotāciju, ieskaitot pārmaksas summu Valsts kasē atvērtajā Labklājības ministrijas pamatbudžeta izdevumu kontā ieņēmumu klasifikācijas kodā 21.4.9.9.„Pārējie iepriekš neklasificētie pašu ieņēmumi” un Labklājības ministrija minētos līdzekļus (pārējo iepriekš neklasificēto pašu ieņēmumu samazinājums) pārskaita valsts pamatbudžeta ieņēmumos. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | MK noteikumu projekta izpildē iesaistīta Labklājības ministrija un pašvaldību sociālie dienesti, kuri pieņem lēmumu par dzīvokļa pabalsta aprēķināšanu un piešķiršanu.  |
| 2.  | Projekta izpildes ietekme uz pārvaldes funkcijām | Ministru kabineta noteikumu projekts nosaka valsts budžeta mērķdotācijas piešķiršanas kārtību un nosacījumus, kādā izvērtējami pašvaldību pieprasījumi. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide. | MK noteikumu projekts neparedz ietekmi uz pārvaldes institucionālo struktūru.Jaunu institūciju izveide netiek paredzēta.  |
| 4. | Projekta izpildes ietekme uz pārvaldes institucionālo struktūru.Esošo institūciju likvidācija. | MK noteikumu projekts neparedz ietekmi uz pārvaldes institucionālo struktūru.Esošās institūcijas netiek likvidētas. |
| 5. | Projekta izpildes ietekme uz pārvaldes institucionālo struktūru.Esošo institūciju reorganizācija. | MK noteikumu projekts neparedz ietekmi uz pārvaldes institucionālo struktūru.Esošās institūcijas netiek reorganizētas. |
| 6.  | Cita informācija | Nav |

*Anotācijas V un VI sadaļa – projekts šis jomas neskar.*

Labklājības ministrs U.Augulis

14.02.2014. 10:41

2742

|  |
| --- |
| Maruta Pavasare |
| Sociālās iekļaušanas un sociālā darba politikas departamenta vecākā referente |
| 67021661; fax: 67021607 |
| maruta.pavasare@lm..gov.lv |